
	בס"ד, יום ג' פרשת דברים כ''ט תמוז תשפ"ו, מאמר שבועי, בסוגיה הלכתית.

	'ברכת 'אשר יצר' בסעודה'
	בירורי הלכה ופסקי דין אקטואליים, מפי גדולי ופוסקי הדור שליט"א. לעורר לב המעיין, ואין לסמוך על הדברים הלכה למעשה.


רוֹפֵא כָּל בָּשָׂר וּמַפְלִיא לַעֲשׂוֹת
המנהג הנכון: בגיליון שלפנינו יתבארו פרטי הדין לגבי הנצרך לנקביו בסמוך לסעודה – כיצד ינהג?

1. 'אשר יצר' לפני הסעודה
שאלה ראשונה: נפתח בשאלה הראשונה, שהיא גם המצויה ביותר: אדם שהוצרך להתפנות לפני נטילת ידים לסעודה, האם יטול פעם אחת ויברך גם 'אשר יצר' וגם 'על נטילת ידים', ואם כן איזו ברכה יקדים, או שמא עליו ליטול שתי נטילות?

ונאמרו בזה כמה שיטות, ולהלן יובא תמצית השיטות, כאשר בכל שיטה נציין את הדעות הסוברות כך, את הדעות החולקות, ואת טעמי השיטה (מאיר עוז חלק ז עמוד 345).
יסוד חשוב כתב הב"ח (סעיף א ד"ה ונראה): מי שקיבל על עצמו דרך מסוימת – אם ליטול שתי נטילות, אם ליטול נטילה אחת המחולקת לשתי שפיכות, וכן לענין סדר ברכות 'על נטילת ידים' ו'אשר יצר' – ראוי שינהג בה בקביעות, ולא יעשה פעם כך ופעם כך.
2. שתי נטילות ושתי ברכות
הפרדת הברכות: לדעת ר' יעקב ב"ר יקר (פרדס הגדול סימן סד), מהר"ם מרוטנבורג (תשב"ץ קטן סימן רפ–רפא), מנהג הרא"ש (כפי שהובא בטור), מהרי"ל (הלכות נטילת ידים אות א), שו"ת בנימין זאב (סימן קפח), מהרש"ל (ים של שלמה חולין פרק ח סימן מ), של"ה (שער האותיות, קדושה, ד"ה והעושה), ונפסק לעיקר הדין בטור ובשו"ע (סימן קסה סעיף א), וט"ז (ס"ק ב), צריך ליטול שתי נטילות: לאחר הנטילה הראשונה מברך 'אשר יצר', ולאחר הנטילה השניה מברך 'על נטילת ידים'.

טעם שיטה זו, מבאר המגן אברהם (ס"ק א), שאינו יכול ליטול נטילה אחת ולברך תחילה 'אשר יצר' ואחר כך 'על נטילת ידים', משום שברכת 'אשר יצר' מהווה הפסק בין הנטילה לברכת 'על נטילת ידים'. וכן אינו יכול להקדים את ברכת 'על נטילת ידים' ל'אשר יצר', משום שברכת 'אשר יצר' תהיה הפסק בין ברכת 'על נטילת ידים' לברכת 'המוציא', ולכתחילה מצוה להסמיך את הנטילה לסעודה.

והוסיף המשנ"ב (ס"ק ב), שאין נכון לדחות את ברכת 'אשר יצר' עד לאחר ברכת 'המוציא', משום שחיובה חל מיד לאחר שעשה צרכיו, ואין לאחרה זמן רב.

3. ברכה שאינה צריכה 
קושיא עצומה: תמה המגן אברהם (ס"ק ב), כיצד רשאי לברך על הנטילה השניה, כיון שבנטילה הראשונה כבר נטהרו ידיו. והרי מבואר ברמ"א (סימן קנח סעיף ז), שאם נטל ידיו לדבר שטיבולו במשקה, ולאחר מכן רוצה לאכול פת, אם לא הסיח דעתו בינתיים – יטול שנית בלא ברכה. ואם כן, מדוע כאן מברך על הנטילה השניה?

מברך על הראשונה: התירוץ הראשון של המגן אברהם, שבנטל ידיו לדבר שטיבולו במשקה לא התכוון בנטילה הראשונה לשם אכילת פת, ולכן אינו יכול לברך עליה. אבל כאן, כיון שמתכוון כבר בנטילה הראשונה לשם אכילת פת, מברך עליה. ודחה הגרע"א (בהגהות על השו"ע) תירוץ זה, שאם כן מה הועילו חכמים בתקנתם (שער הציון ס"ק ד).

נטילה ראשונה פסולה: התירוץ השני של המגן אברהם (ס"ק ב), ועליו כתב "וכן עיקר", וכן נוקט המשנ"ב (ס"ק ב), שבראשונה לא יטול כדין, אלא ירחץ ידיו בעלמא להעביר את הלכלוך, בלי כלי ובלי כח גברא (פמ"ג). נמצא שהנטילה הכשרה היא רק הנטילה השניה, ועליה מברך 'על נטילת ידים'.

מטמא נטילה ראשונה: השל"ה והבן איש חי (שמיני אות ט) מתרצים, שלאחר ברכת 'אשר יצר' יגע בידיו במקום מטונף, כגון במקומות המכוסים שבגופו, ובכך יתחייב בנטילה נוספת ויוכל לברך 'על נטילת ידים'.

ותמה על כך המגן אברהם (ס"ק ב), כיצד מותר לטמא את ידיו לאחר שכבר נטל כדין, והרי גורם בכך לברכה שאינה צריכה? ותירץ האור לציון (חלק א או''ח תשובה יז; חלק ב - הערות פרק מו - הלכות ברכות אות ב), שאין זו ברכה שאינה צריכה, כי כל שיש צורך בברכה מצד דיני הברכות, אין חוששים לברכה שאינה צריכה, ומחשיבים אותה כברכה הצריכה.
מכוין בראשונה שלא לצאת: האליה רבה (ס"ק ב) מתרץ, שמברך רק על הנטילה השניה, משום שבנטילה הראשונה מכוון בפירוש שלא לצאת ידי חובת נטילת ידים לאכילה. לכן אינה עולה לו לאכילה, ואינו דומה לדין שבסימן קנח, ששם לא התכוון בפירוש שלא לצאת. אולם האחרונים דחו תירוץ זה (שער הציון ס"ק ד).

4. נטילה אחת ושתי ברכות
איחוד הברכות: לדעת רש"י (פרדס הגדול סימן סד), המרדכי (ברכות פרק ח - אלו דברים סימן רד), רבינו פרץ (הובא בטור סימן קסה), הגהות מיימוניות (הלכות ברכות פרק ו הלכה יז אות נ בשם מהר"ם מרוטנבורג), ורבינו ירוחם (נתיב טז חלק ו דף קמז:), נטילה אחת עולה לכאן ולכאן, ומברך תחילה 'על נטילת ידים' ואחר כך 'אשר יצר'.

לפי שיטה זו, ברכת 'אשר יצר' אינה נחשבת הפסק בין ברכת 'על נטילת ידים' לברכת 'המוציא', כיון שהיא שייכת לצורך טהרת הידים, ולא גרע מאמירת 'גביל לתורא', שמבואר בגמ' (ברכות דף מ.) ונפסק בשו"ע (סימן קסז) שאינה הפסק. וכן מצינו ביקנה"ז, שמפסיק בין ברכת היין לשתייה ואינו נחשב הפסק (ערוך השלחן סעיף א).
וכתב הבית יוסף, שבלשון הטור משמע להיפך, שלפי שיטה זו מברך תחילה 'אשר יצר' ואחר כך 'על נטילת ידים'. ושיטה שלישית מופיעה בב"ח וערוך השלחן (סעיף א) שיכול להקדים איזו מן הברכות שירצה.

5. נטילה מחולקת לשתים 
דעה מכרעת: לדעת הרא"ש (שו"ת הרא"ש כלל ד סימן א), ונפסק בטור ובשו"ע (סימן קסה סעיף א), וכן בלבוש (סימן קסה סעיף א), מטה משה (סימן רסט) ומהר"י פולק (אליה רבה ס"ק ב), עושים פשרה - שמספיקה נטילה אחת מחולקת לשתים. 
מיד לאחר ששפך מים ראשונים על ידיו ושפשפם זו בזו, כבר נחשבות ידיו נקיות ויכול לברך 'אשר יצר'. אולם לענין נטילת ידים לסעודה עדיין אין ידיו טהורות, ואינו יכול לברך עדיין 'על נטילת ידים', עד שישפוך מים שניים לטהר את המים הראשונים וינגב את ידיו. ואז, בשעת הניגוב, יברך 'על נטילת ידים'. נמצא שנטילה אחת עולה לשתי הברכות, ואין כאן הפסק לאחת מהן, שכל אחת נאמרת במקומה.

ותמה מהר"י אבוהב, הובא בבית יוסף (סימן קסה), שהכרעה זו יש בה גמגום. שהרי לאחר ששפך מים ראשונים ושפשפם, כבר יכול לברך 'על נטילת ידים', שכן המים הראשונים מטהרים את הידים, ואם ירצה לנגבם מיד כבר הן טהורות לאכילה. נמצא שברכת 'אשר יצר' מפסיקה בין הנטילה לברכת 'על נטילת ידים', ומה שעושה אחר כך הוא רק לטהר את המים שעל הידים ולא את הידים עצמן.

ומתרץ, אולי כוונת הרא"ש, מאחר שאדם זה עדיין חייב במים שניים, אף שהם באים לטהר את המים הראשונים, מכל מקום גם הם בכלל טהרת הידים. שהרי אילו היה נוגע במקום שנרטב מן המים הראשונים, היו ידיו חוזרות להיטמא, ונמצא שכל התהליך נצרך להשלמת טהרת הידים לאכילה.

והוסיף המשנ"ב (ס"ק ג), שכל עצת הרא"ש נאמרה דווקא כשנוטל שתי ידיו בבת אחת בפחות מרביעית, שאם לא כן השפשוף פוסל את הנטילה הראשונה. אבל לפי המנהג בזמננו, שנוטלים רביעית על כל יד, כבר הושלמה טהרת הידים בנטילה הראשונה, וכבר הגיע זמן ברכת 'על נטילת ידים'. ואם כן, ברכת 'אשר יצר' נחשבת הפסק בין הנטילה לברכה, ולכן עדיף ליטול שתי נטילות.

6. הוראת המשנה ברורה
לכתחילה – שתי נטילות: הכרעת החיי אדם (כלל מ סעיף יג) והמשנ"ב (ס"ק ב, ג; שער הציון ס"ק ז), מכיון שנחלקו הראשונים יש לצאת ידי כל השיטות. לכן יעשה תחילה נטילה פסולה, יברך 'אשר יצר', ולאחר מכן יטול נטילה כשרה לסעודה ויברך 'על נטילת ידים'.

בדיעבד, אם כבר נטל את הנטילה הראשונה כדין לשם סעודה, יברך תחילה 'על נטילת ידים' ואחר כך 'אשר יצר'. וכן לכתחילה, כשקשה ליטול שתי נטילות מחמת דוחק מים וכדומה, רשאי ליטול פעם אחת, לברך 'על נטילת ידים' ואחר כך 'אשר יצר'.

טעם הדבר, שהרי בשו"ע (סימן קסו סעיף א) הובאה מחלוקת הראשונים אם יש איסור להפסיק בין הנטילה ל'המוציא'. לדעת הרי"ף והרמב"ם אין קפידא בהפסק מועט, ולדעת הטור יש להיזהר. הכרעת השו"ע היא ש"טוב ליזהר", ולכן בשעת הצורך ניתן לצרף את שיטת הסוברים שאין כאן הפסק. וכן היא גם דעת הגר"א (מעשה רב הלכות נטילת ידים אות עז; ביאור הגר"א סימן קסה ס''ק א), שמותר לעשות כן אף לכתחילה.
וכן הורו הגרב"צ אבא שאול זצ"ל (שו"ת אור לציון חלק ב פרק מו הלכות ברכות ביאורים אות ב), והגרש"ז אויערבאך זצ"ל (הליכות שלמה פרק כ הלכה כו), והג''ר מאיר סירוטה שליט''א (בהוראה לרבני הילכתא), שישטוף תחילה את ידיו ישירות מן הברז בלא כלי, שהיא נטילה פסולה, יברך 'אשר יצר', ואחר כך יטול בכלי ויברך 'על נטילת ידים'. עוד כתב האור לציון, שאם כבר נטל תחילה בכלי ובירך 'אשר יצר', יגע במקומות המכוסים שבגופו כדי לחייב נטילה נוספת, ואז יטול ויברך 'על נטילת ידים'.

עוד הוסיף הגרש"ז אויערבאך, שכל זה נאמר לצורך ההפרדה בין שתי הנטילות, אולם בשאר הפעמים ראוי להדר ליטול ידים לאחר עשיית צרכיו דווקא בכלי. לעומתו, הגרב"צ אבא שאול סובר שגם לכתחילה אין צורך בכלי לאחר עשיית צרכיו.

מנהג מחודש היה להגר"ש וואזנר זצ''ל (קובץ מבית לוי חלק יז עמוד יט הערה י) ליטול בתחילה רק את האצבעות ולברך 'אשר יצר', ולאחר מכן ליטול את כל היד ולברך 'על נטילת ידים'. וסמך עצמו על מנהג הגרי"צ דושינסקי זצ''ל, שהיה נוטל לנקיות ידיו רק עד סוף האצבעות.
יש חסידים ואנשי מעשה הנוהגים ליטול לאחר היציאה מבית הכסא בכלי שלוש פעמים על כל יד לסירוגין. לכן אינם יכולים ליישם את העצה ליטול בלא כלי או בלא כוח גברא. משום כך יש שנוהגים שמיד לאחר השפיכה הראשונה נוגעים ביד השנייה, ובכך נפסלת הנטילה לאכילה, שכן המים הראשונים נטמאים במגע ביד שעדיין לא נטלה. לאחר מכן משלימים את שלוש הנטילות לסירוגין, מברכים 'אשר יצר' ומנגבים את הידיים, ולאחר מכן נוטלים שוב ידיים כדין לסעודה ומברכים 'על נטילת ידים'. בדרך זו הנטילה הראשונה אינה עולה לנטילת ידים לסעודה, וממילא אין חשש לברכה שאינה צריכה.
7. הוראת החזון איש 
לכתחילה – נטילה אחת: לדעת הערוך השלחן (סימן קסה סעיף ב), שאלה זו מצויה מאוד, שהרי חז"ל הזהירו לבדוק עצמו קודם הסעודה, ואילו ההנהגה של שתי נטילות כרוכה בכמה פרטי דינים שלא הכל בקיאים בהם. לכן למעשה עדיף ליטול פעם אחת, לברך תחילה 'על נטילת ידים' ואחר כך 'אשר יצר', וכן המנהג.

וכן הורה החזון איש (סימן כד ס"ק ל ד"ה כשצריך; דינים והנהגות פרק ז סעיף ה), וכן נהג הג"ר יעקב ישראל קניבסקי זצ"ל (ארחות רבינו מהדורה חדשה חלק א עמוד קנה אות טו), ליטול נטילה אחת בלבד, לברך 'על נטילת ידים' ואחר כך 'אשר יצר'.

וכן כתב בתשובות והנהגות (כרך א סימן קסח), שיעשה נטילה אחת בלבד, יברך 'על נטילת ידים' לאחר הנטילה ולפני הניגוב, ולאחר הניגוב יברך 'אשר יצר'. טעמו, שלאחר ברכת 'על נטילת ידים' והניגוב, אף שלדעת השו"ע (סימן קסו סעיף א) יש לנהוג כשיטת המחמירים וצריך ליזהר שלא להפסיק עד 'המוציא', מכל מקום לגבי ברכת 'אשר יצר' יש להקל כשיטת המקילים שאין איסור הפסק.

עוד מביא שם עדות מרבו הג"ר משה שניידער זצ"ל, שראה את החפץ חיים נוהג כך: נוטל פעם אחת, מברך 'על נטילת ידים', מנגב את ידיו, ולאחר מכן מברך 'אשר יצר'.

8. 'אשר יצר' באמצע הסעודה
שאלה שניה: לאחר שהתבאר סדר ההנהגה לפני הסעודה, עולה שאלה מצויה נוספת: היוצא לבית הכסא באמצע הסעודה – האם חייב לחזור וליטול ידיו ככל דיני נטילת ידים, והאם צריך לשוב ולברך 'על נטילת ידים'?

נוטל כדין: מבואר בגמ' (יומא דף ל.) שהיוצא באמצע הסעודה נוטל ידיו, אלא שלא נתפרש בגמ' מה טיבה של נטילה זו. יש שיטת יחיד של המהרש"ל (ים של שלמה חולין פרק ח סימן מא) שכוונת הגמ' לרחיצה בעלמא, אולם לדעת רוב הפוסקים, וכן נפסק בשו"ע (סימן קסד סעיף ב) ובמשנ"ב (ס"ק יג), צריך ליטול ידיו ככל דיני נטילת ידים. וכן ביאר החזו"א (סימן כה ס"ק ט), שמשמעות הגמ' היא נטילה גמורה ולא רחיצה בלבד.

ואם יש לו פת בפיו, אסור לבולעה עד שיטול ידיו כדין (מג"א ס"ק ז). וכן הדין גם לאחר שכבר סיים את אכילת הפת והוא ממשיך לאכול את שאר מאכלי הסעודה, שעדיין חייב בנטילה, משום שלא הסיח דעתו מן הפת, ופעמים שחוזר ואוכל ממנה.
מברך: לדעת שו"ת הרמב"ן (סימן קצה), שו"ת הרשב"א (חלק א סימן קצב, קצג ותשנד), הובא בבית יוסף (סימן קסד), וכן נפסק בשו"ע (סימן קסד סעיף ב), אם נטמאו ידיו באמצע הסעודה, נוטל ידיו וחוזר ומברך 'על נטילת ידים' כשם שמברך בתחילת הסעודה.

והוסיף המגן אברהם, שמכל מקום לכל הדעות אין צריך שתי נטילות, אלא די בנטילה אחת, ומברך 'על נטילת ידים' ואחר כך 'אשר יצר', מאחר שאינו חוזר ומברך 'המוציא', כמבואר ברמ"א (סימן קעח סעיף ז), וממילא אין כאן הפסק בין 'על נטילת ידים' ל'המוציא' (משנ"ב סימן קסה ס"ק ב).

ומדייק החזו"א (סימן כה ס"ק יג) מלשון המגן אברהם, שבנטילה באמצע הסעודה, שאין חוזר ומברך 'המוציא', אין דין של תכף לנטילת ידים סעודה, ומותר להפסיק בין הנטילה לאכילה. אולם החזו"א חולק, וסובר שגם באמצע הסעודה קיים הדין של תכף לנטילת ידים סעודה, ולכן אסור להפסיק בין הנטילה לחזרה לאכילה.

אינו מברך: מאידך, לדעת המהרש"ל (ים של שלמה חולין פרק ח סימן מא), הובא בט"ז (ס"ק ה), אין צריך לברך, שלא מצינו ברכת 'על נטילת ידים' באמצע הסעודה, אלא רק ב'הלך והפליג' (משנ"ב ס"ק יג).

ותמה הבית מאיר (או"ח סימן קסד), וכי יש מעלה מיוחדת לתחילת הסעודה, ומה נשתנה מ'הלך והפליג' שחוזר ומברך. וביאר השולחן ערוך הרב (סימן קסד סעיף ב), שכל העושה אותה מצוה פעמיים אינו חוזר ומברך, אלא אם כן הסיח דעתו ממנה או פסקה המצוה לגמרי כמו ב'הלך והפליג'. אולם היוצא לבית הכסא באמצע הסעודה, דעתו מתחילה לחזור ולטהר את ידיו ולהמשיך בסעודתו, ולכן אין זו הפסקה המחייבת ברכה. ולמעשה יש לחוש לדבריהם להקל בספק ברכות.

הכרעת החיי אדם (כלל מ סעיף יד) והמשנ"ב (ס"ק יג, ביאור הלכה ד"ה לחזור וליטול), ולכאורה כך גם דעת המגן אברהם (סימן קסד ס"ק ח, סימן קסה ס"ק א, סימן קע ס"ק ב), לחלק בין נטמאו הידיים ממש – כגון שעשה צרכיו, נגע במקום מטונף או הלך והפליג – שחוזר ונוטל בברכה, לבין נגע במקום המכוסה בלבד, שנוטל בלא ברכה. ולגבי השתין ושפשף, לדעת המגן אברהם והחיי אדם מברך, ואילו לדעת המשנ"ב אינו מברך.

אולם החזו"א (סימן כד ס"ק ל ד''ה נטל; סימן כה ס"ק ט ד''ה נטל; שונה הלכות סימן קסד סעיף ב) חלק על חילוק זה, וכתב שקשה לחלק במה שלא חילקו הראשונים. לכן בכל אופן בטלה נטילתו וחייב ליטול מחדש, והמברך לא הפסיד, ומכל מקום גם הנוהג כדעת המהרש"ל ואינו מברך משום ספק ברכות – אין מוחין בידו. עוד הוסיף (סימן כד) שכן הוא מנהג העולם שלא לברך.

ולדעת הגר"צ ובר שליט"א (בהוראה לרבני הילכתא), ההוראה למעשה כמנהג העולם שהובא בחזו''א, שאין חוזרים לברך 'על נטילת ידים' באמצע הסעודה.

מאידך, לדעת הגר"מ סירוטה שליט"א (בהוראה לרבני הילכתא), ההוראה למעשה כהכרעת המשנ"ב: אם נטמאו ידיו ממש – כגון שעשה צרכיו – נוטל ידיו ומברך, ואם רק נגע במקום המכוסה, נוטל בלא ברכה.

עוד כתב בחוט שני (ראש השנה עמוד שצה), וכן הורה הגרי"ש אלישיב זצ''ל (עדות תלמידו לרבני הילכתא), שאם בדעתו לאכול עוד כביצה פת – יחזור ויטול בברכה, ואם אין בדעתו לאכול עוד כביצה פת – יטול בלא ברכה.

ואמר חכם אחד שליט''א (בהוראה לרבני הילכתא) שהוא נוהג לצאת מן המחלוקת באופן אחר: אם נצרך לצאת לבית הכסא באמצע הסעודה, מקפיד שלא לאכול עוד פת, או שאוכל רק שיעור קטן שאינו מחייב ברכה. ואף שכתב הרמ"א (סימן קע סעיף א) שגזרו נטילה אף לשתיה מחשש שמא יבוא לאכול, כבר ביאר בשער הציון (סימן קע ס"ק ה) שמחמת חשש אכילה תקנו חיוב נטילה, אך לא תקנו חיוב ברכה.
לגבי החלפת טיטול לתינוק, לכאורה לדעת השו"ע, החיי אדם והמשנ"ב צריך לברך, ואילו לדעת המהרש"ל ולפי המנהג הרווח אינו מברך. אולם לדעת הגרח''פ שיינברג זצ''ל (חידושי בתרא סימן קע ס''ק ו), לכל הדעות אין צריך ליטול בברכה.

מנהג הגר"ח קניבסקי זצ''ל (אלא עמוד עה), כאשר יצא לבית הכסא באמצע הסעודה, נטל תחילה כדין נטילת ידים לסעודה – שתי שפיכות על כל יד – ולאחר מכן שפך עוד כמה פעמים לסירוגין, כדי לצאת גם ידי דעת המקובלים שיש ליטול לסירוגין לאחר בית הכסא להסרת רוח רעה.

סוף הסעודה: אם סיים את אכילתו ואינו עומד אלא לברך ברכת המזון, שוב אינו צריך נטילת ידים כדין, אלא די ברחיצת ידיו בעלמא, ככל הנצרך קודם כל ברכה.

ולגבי סדר הברכות; לענין ברכה אחרונה (בורא נפשות או ברכה מעין שלוש), מבואר במהרש"ל (שו"ת סימן צז), הובא במג"א (סימן קסה ס"ק ג), בערוך השלחן (סימן קסה סעיף ב), ובמשנ"ב (סימן ז ס"ק ב), שאם אכל דבר שחייב בברכה אחרונה, ולאחר מכן הטיל מים, יברך תחילה 'אשר יצר', משום שהיא תדירה יותר. ועוד, שברכת 'אשר יצר' אין בה שיעור, מה שאין כן ברכה אחרונה.

אמנם לענין ברכת המזון, הסתפק הגרע"א (סימן ז סעיף א), שאם הטיל מים קודם ברכת המזון, שמא יש להקדים את ברכת המזון, שהיא מן התורה, או שמא גם כאן יש להקדים 'אשר יצר' משום תדיר, והניח את הדבר בצריך עיון לדינא.

מאידך, לדעת הערוך השלחן (סימן קסה סעיף ב), כל שכן אם יצא לצרכיו קודם ברכת המזון, שיקדים לברך 'אשר יצר', ורק לאחר מכן יברך ברכת המזון.

9. 'אשר יצר' בין נטילת ידים ל'המוציא'

שאלה שלישית: אדם נטל ידיו לסעודה, ולאחר הנטילה, קודם שבירך 'המוציא', נצרך לנקביו. כיצד ינהג?

האם יברך תחילה 'המוציא' ויאכל מעט כדי שלא להפסיק בין הנטילה לסעודה, ולאחר מכן ילך לבית הכסא, או שמא עליו להיפנות תחילה כדי לברך ולאכול בגוף נקי?

ואם עליו להיפנות תחילה – האם הנטילה הראשונה בטלה, כיון שעדיין לא אכל פת, וצריך לחזור וליטול בברכה, או שמא די בנטילה נוספת בלא ברכה? והאם יש חילוק בין הוצרך לגדולים לבין הוצרך לקטנים?

לדעת הג''ר שמואל יוסף שטיצברג שליט''א (בהוראה לרבני הילכתא, שערי הברכה פרק א הערה קנב), דין גוף נקי מצינו בתפילה ובתפילין, ולא בשאר ברכות. אולם אם עד לאחר 'המוציא' יהיה חשש של איסור 'בל תשקצו', מותר ואף חייב להפסיק בין הנטילה ל'המוציא' וליפנות.

עוד יש להסתפק במי שנטל ידיו, ולאחר הנטילה, קודם ברכת 'המוציא', נגע במנעליו. יתכן שכל מה שאינו חוזר ונוטל בברכה כשנטמאו ידיו נאמר דווקא באמצע הסעודה, שכבר התחייב בנטילה, אבל כאן, שעדיין לא התחיל את הסעודה, שמא בטלה נטילתו ועליו לחזור וליטול בברכה.
ומבואר בריטב"א (חולין דף קו:), שמי שנטל ידיו ולאחר מכן נמלך שלא לאכול, אין ברכתו לבטלה, משום שבשעת הנטילה עשה כדין. ומשמע שאין תוקף הנטילה תלוי דווקא בכך שהסעודה יצאה לפועל. ומכל מקום, משום ספק ברכות להקל, נראה שלא יחזור לברך.

ולדעת הג"ר צבי ובר שליט"א והג''ר מאיר סירוטה שליט''א (בהוראה לרבני הילכתא), דינו כדין היוצא לבית הכסא באמצע הסעודה: לדעת המשנ"ב יחזור ויטול בברכה, ולדעת החזו"א יטול בלא ברכה.

